হবে না-ও বা কেন? এটা তো কেকেআর ক্যাপ্টেনের কাছে আর পাঁচটা ম্যাচ নয়। চিন্নাস্বামীতে আরসিবি ম্যাচ মানে, বিরাট কোহালি নামক এক ক্রিকেট-সিংহের ডেরায় ঢুকে তাঁকে বধ করে আসার দিবাস্বপ্ন দেখা। ঐতিহাসিক ভাবে আইপিএলের এই যুদ্ধ বরাবর বাড়তি অ্যাড্রিনালিন ক্ষরণ ঘটিয়ে থাকে। ইডেন হোক বা চিন্নাস্বামী— যেখানেই দেখা হোক আরসিবি-কেকেআরে কিছু না কিছু নিয়ে লেগেছে। চিন্নাস্বামী দেখেছে দুই অধিনায়কের প্রকাশ্য ঝামেলা। গম্ভীর বনাম বিরাট সে বার আর একটু হলে ন্যক্কারজনক দিকে চলে যাচ্ছিল। আবার গত বছরের ইডেনকে ধরা যাক। সরফরাজ খানের সঙ্গে কেকেআরের রবিন উথাপ্পার তীব্র গালিগালাজের সঙ্গে প্রায় হাতাহাতি বেধে যাওয়া, এখনও ভোলা তো যায়নি। তার উপর এই ম্যাচ, গৌতম গম্ভীরের ক্রিকেটজীবনের অতীব গুরুত্বের ম্যাচ। কেকেআর অধিনায়ক হিসেবে এটা তাঁর একশোতম ম্যাচ। আবেগের লাভাস্রোত ঘটবে না? আক্রোশ ছিটকে বেরোবে না? গৌতম গম্ভীরও তো একটা মানুষেরই নাম!